**תופעת טבע**

**מאת: עינת סגל כהן**

**2017**

**תמונה 1**

(מוסיקה. במה ריקה. אל הבמה נכנסת חבורת מטיילות. הן בעיצומו של הטיול, נראות עייפות ומרוטות. בראשן המדריכה אלינה ובמאסף צועדת יד ימינה רחל. אלינה עוצרת קוראת לרחל שמגיעה במהרה מהסוף)

אלינה: (מסתכלת מסביב ) תגידי לבנות שאנחנו עוצרות כאן לחניית לילה.

רחל: כאן?? אבל..

אלינה: שמעת מה אמרתי?

רחל: כן.

אלינה: אז בבקשה

רחל: אני פשוט חושבת שאנחנו לא..

אלינה: הלכנו במסלול הירוק כפי שתוכנן, הכל בסדר. אין לי בעיה להמשיך אבל נראה לי שהבנות עייפות ומרוטות אז עדיף שנעצור.

רחל: הבנתי

(רחל הולכת לאחור אל קבוצת הבנות שעומדת וממתינה להוראה)

רחל: בנות, אתן יכולות להוריד ציוד ותרמילים, אנחנו נעצור כאן ללילה.

שרה: מדהים

סיגי: פה? זה לא יגמר הסיוט הזה

אורנה: אני מקווה שהלילה לא אשן על אבנים..המסאז'יסט שלי יהיה בשוק שיראה מה מצבי.

רחל: (בתקיפות) כן, פה. יש למישהי בעיה? (כולן משתתקות ומשפילות מבט) אז אם לאף אחת אין בעיה תתחילו בבקשה לפרק ציוד ולבנות אוהלים (הבנות מתחילות לעבוד)

יהודית : (מוציאה סוכריות ומתחילה לחלק) מישהי רוצה? יש בכל מיני טעמים.

שרה: אני אשמח!

נטלי: נשבעת לכן שאם היא תציע לי עוד סוכריה אחת, או פופקורן או פלפל ממולא אני מחטיפה לה.

קטי: מה יש לך? תרגעי. בסה"כ סוכריה

נטלי: בשבילך זו סוכריה בשבילי זאת הטרדה, בסדר?

סיגי: אם רק היו מרשים לנו לדבר בפלאפונים..

שרה: עזבי, גם ככה אין פה קליטה

ורד: הי,אל תדרכו פה! אתן לא רואות את השיזף השעיר? זה צמח מאוד נדיר שלא תועד בארץ מאז 1966

נטלי: אולי די כבר?

(יהודית עוברת בין כולן ומגיע לאלינה ורחל שמתארגנות)

יהודית: הבאתי מרשמלו שנכין על המדורה, מה אתן אומרות?

רחל: (בקשיחות) אנחנו אומרות שתלכי קודם לעזור לבנות. מה **את** אומרת?

יהודית: רוצות אולי סוכריה?

(אלינה תוקעת בה מבט מאיים, יהודית בורחת)

רחל: אז מה התכניות שלנו להערב?

אלינה: האמת שנגמרו לי הרעיונות

רחל: גם אתמול נגמרו לך הרעיונות

אלינה: (בחשדנות) אז מה את אומרת בעצם?

רחל: (משנה נושא) אולי הערב נעשה קצת גיבוש? נראה לי שהבנות זקוקות לזה.

אלינה: אוקי, אין לי התנגדות. כל עוד לא תדרשו ממני לרקוד ריקודי בטן או משהו כזה..(הולכת)

רחל: לאן את הולכת?

אלינה: להשתין,מותר? (יוצאת מהבמה)

(אורנה ניגשת לרחל)

אורנה: סליחה,רחל.

רחל: כן?

אורנה: אני לא רוצה להשמע מתלוננת או משהו כזה אבל אני פשוט לא מסוגלת יותר לישון על המזרן הדק הזה..כואב לי כל הגוף. גם חלק מהבנות נוחרות ואני ממש לא ישנה טוב.

רחל: אז מה את רוצה שאני אעשה בדיוק?

אורנה: חשבתי שאולי יש למישהי מזרן ספייר ואוכל להשאיל

רחל: מה אני אמא שלך? תשאלי! (יוצאת מהבמה לצד השני)

אורנה: לאן את הולכת?

רחל: להשתין, אפשר? (יוצאת)

אורנה: אה סליחה, בנות? אולי למישהי יש מזרן נוסף שהיא לא משתמשת בו?

סיגי: לי יש

אורנה: וואו תודה!

סיגי: בבית (מתפוצצת מצחוק אורנה מתבאסת)

קטי: לא יפה

יאנה: (מתבכיינת) אני כל כך מבינה אותך..גם לי קשה נורא. אני כל כך רוצה הביתה כבר..

ורד: את יכולה לקחת את שלי. אני גם ככה לא משתמשת בו

אורנה: באמת?

קטי: אז על מה את תשני?

ורד: אין כמו לישון על אדמה חרסיתית כזאת. אני גם בטוחה שיש פה חוטמית זיפנית ונוכל להכין תה משובח (מחפשת מסביב)

אורנה: תודה רבה! (באה לחבק את ורד)

ורד: (נבהלת ומתרחקת) בכיף

(הבנות ממשיכות להתארגן על הבמה. פותחות אוהלים, מזרנים,מארגנות מדורה במרכז ופותחות כסאות. רוית עם נטלי בצד)

רוית: ראית את האורנה הזאת? מה היא חושבת לעצמה שהיא באה לספא? לא יאמן..ועוד באה עם טרולי!

נטלי: שיהיה לה לבריאות

רוית: הולכת על עקבים באמצע היער. אני מתערבת איתך שהיא הביאה מחליק לשיער ומסיכת לילה.

נטלי: טוב מה את חופרת לי?

רוית: ואת ורד ההיא ראית? חלבלוב הלילה..שיזף שעיר..טוב שלא באה עם זכוכית מגדלת ומגדיר צמחים

ורד: בנות, הבאתי גם מגדיר צמחים אז אם מישהי נתקלת בצמח לא מוכר שתקרא לי. צריך להזהר, יש כאן כל מיני צמחים שעלולים להיות רעילים

יאנה: הנה,יש פה משהו

ורד: (מתקרבת לראות) לא, זה דשא

יאנה: (על סף דמעות) אה

שרה: מה דעתכן שנעלה אחר כך לקרחת היער שם (מצביעה) ונספור כוכבים? זה יכול להיות כל כך רומנטי ואוכל גם לצלם קצת

נטלי: תגידי, באיזה קטע רומנטי? אני התחתנתי איתך ולא ידעתי?

קטי: היא בסה"כ הציעה רעיון..לא צריך לבאס

נטלי: לא נאה לך, שימי אטמי אוזניים

ורד: רעיון מעולה! אולי נוכל לראות את יופיטר או בשמו העברי כוכב צדק

קטי: אז בואו נסיים הכל ונעלה לשם (כל הבנות חוזרות לעבודה)

(פריז. כאשר כל אחת בתורה מדברת)

סיגי: (לעצמה) אין לתאר! באתי עד לפה בשביל לצפות בחבורת נשים מטורללות אוכלות עשבים ורבות על מזרן מעופש. אני רוצה הביתה..

יאנה: (לעצמה) אלוהים, תעשה שאהיה חזקה ואצליח לעבור את הלילה הזה בלי להתפרק..(בבכי) חייבת להפסיק לבכות כל הזמן

יהודית: (מחפשת בתיק) מעניין מה עוד הבאתי לאכול, אני כבר לא זוכרת..בא לי משהו מלוח עכשיו. מעניין מה דודי הכין לאכול היום..

נטלי: אם עוד אחת מהטמבליות האלה תתקרב אליי עם שאלה מעצבנת אני ישאג עליה..כמה אפשר לסבול נשים כאלה? אני מתגעגעת לאמיר

שרה: כמה כיף!!! איזה אויר נעים ומלטף. מעניין מה נראה מחר...אולי נעצור בעומק היער לחבק קצת עצים.

ורד: אוי, הנה עקבות של מרמיטה מצויה! אני חייבת לארוב לה ולראות אותה בפעולה. כל כך מרגש!!!!!

אורנה: הלוואי ופתאום אני אגלה שאני בעיצומו של חלום בלהות! מה חשבתי לעצמי? כל כך לא נוח לי..אני זקוקה למסאז' וטיפול פנים דחוף

קטי: (מפהקת) אני כל כך עייפה..הלילה אין ברירה אני חייבת לישון. אני מקווה שלא אעשה לעצמי בושות..

רוית: איזה פרצוף יש ליאנה הזאת..נראית לי בכיינית רצינית. לא סובלת בכייניות. חבל שאין עם מי לדבר פה...

**תמונה 2**

(מוסיקה. יורד האור. הבנות עומדות סביב למדורה, התארגנויות אחרונות)

אלינה: אז ככה,הלו"ז למחר יתקיים כמתוכנן..

שרה: את יכולה בבקשה להזכיר לנו?

אלינה: בודאי. אנחנו מדרימות ל...איך קוראים לזה? אה..(לרחל) איך קוראים למצפה ההוא?

רחל: מצפה בקעת שפיר

אלינה: אה כן, מצפה בקעת שפיר. ולאחר מכן נרד לקו פרשת המים שבין נחל גוברין ונחל ארנון

רחל: לכיש

אלינה: סליחה?

רחל: נחל לכיש לא ארנון

אלינה: זה מה שאמרתי לא?

רחל: לא,אמרת ארנון

אלינה: בכל אופן זה מה שהתכוונתי. נקנח בארוחת ערב במאהל אה... נחמד(שכחה את השם)

רחל: מאהל שפיר

אלינה: ברור שפיר, כי זה בבקעת שפיר. ושם גם יחכו לנו האוטובוסים הביתה.

(יאנה מתחילה לבכות בקול)

סיגי: לפחות נשאר רק עוד לילה אחד

נטלי: ברוך השם

רחל: מאחר וזה הלילה האחרון אנחנו לא נטיל עליכן משימות ופשוט נעביר ערב כיף מסביב למדורה

שרה: מצויין! יש לי המון צ'יזבאטים

רוית: (לזו שלידה) נו באמת, זאתי חושבת שאנחנו בצופים.

יהודית: בנות, הבאתי בקבוק יין אז אפשר לחגוג

קטי: יההה תענוג, נישן טוב הלילה

יהודית: גם הבאתי עוד המון נישנושים וחטיפים אז אל תדאגו

נטלי: (בציניות) לא דואגות

ורד: אני רק מבקשת שלא תזרקו את הניירות והעטיפות בשטח, זה ממש מזיק לכדור הארץ שלנו. בלעדיו אין לנו חיים

יאנה: "אין לנו חיים" (נבהלת ומתייפחת)

אלינה: טוב, אני רואה שאתן מאורגנות. קבלו ח"ח

יהודית: (בהתלהבות) מתי נקבל? אני תמיד רעבה

אלינה: ח"ח זה קיצור של חיזוק חיובי. לא היית בצבא?

יהודית:אה (אוכלת עוד משהו)

רחל: יש לנו גיטרה פה כמו בכל הטיולים, מישהי יודעת לנגן?

(שתיקה. אף אחת לא מרימה יד)

רחל: חבל..

סיגי: אני יודעת. זאת אומרת ידעתי..

רחל: נהדר,אז את מוזמנת לנגן לנו (מגישה לה)

סיגי: פשוט הרבה זמן לא ניגנתי ואני קצת חלודה..לא כדאי

יהודית: (מביאה את הבקבוק) שנעשה לחיים?

קטי: כן!

יאנה: למה לא

נטלי: יש משהו אחר לעשות?

אורנה: אבל אני מקווה שיש כוסות כי אני לא שותה מפה לפה

רוית: את בשטח מותק..זה לא בופה פה (מגלגלת עיניים)

אלינה: טוב תירגעו. רחל, תביאי בבקשה את הכוסות שנשארו מהפריסה של הבוקר.

רחל: בדרך אלייך (הולכת להביא)

(מוסיקה. הבנות מוזגות ומרימות לחיים. מדברות בינהן והאוירה מתחילה קצת להשתחרר)

**תמונה 3**

(כולן יושבות סביב המדורה. אוירה טובה. שתויות קצת, צוחקות)

יאנה: אפשר עוד כוס בבקשה?

יהודית: בטח! יין ישמח לבב אנוש

יאנה: (נקרעת מצחוק)

סיגי: מה מצחיק?

יאנה: לא יודעת..משהו עם הלבב והאנוש...(שוב צוחקת)

קטי: מה עם המשפט "נכנס יין יצא סוד"?

נטלי: מה איתו?

קטי: הוא די נכון לא?

נטלי: למה, יש לך סודות?

יאנה: רוצות סוד? בואו אני אגלה לכן אחד

שרה: הופה מישהי נפתחה פה!

רוית: לפחות הפסיקה להתבכיין

יאנה:מאז שאני זוכרת את עצמי הייתי בכיינית. כילדה, כנערה, כמתבגרת. כשגדלתי הבנתי שאני חייבת לשלוט בזה אם אני רוצה לעשות משהו נורמלי בחיים שלי, שאני לא יכולה לבכות מכל דבר. אז החלטתי ללכת לפסיכולוג. הייתי מגיעה אליו כל שבוע, יושבת על הספה ו..בוכה

נטלי: ממש סיפור מרתק

קטי: קצת כבוד..היא באמצע

יאנה: אחרי כמה פגישות הרגשתי שזה לא הולך לשום מקום אז אמרתי לו שנראה לי שאין טעם שאבוא יותר.

אורנה: ומה הוא אמר?

יאנה: הוא אמר שלדעתו זו טעות ושאני עושה לעצמי הנחות. החלטתי להישאר ולתת לזה עוד הזדמנות.

סיגי: וזהו?

יאנה:הוא ביקש ממני לחשוב למפגש הבא על הזכרון הכי מוקדם שיש לי בחיים,אז חשבתי. שבוע לאחר מכן סיפרתי לו שנזכרתי בסיטואציה בה הייתי בת 6 בטיול עם ההורים והלכתי לאיבוד. אני זוכרת שכשהבנתי שהלכתי לאיבוד ואני לבד, בכלל לא נבהלתי. להפך, היה בזה משהו נעים ומרתק והחלטתי להסתובב עם עצמי. התהלכתי בסמטאות, בשבילים וראיתי דברים נהדרים. הרגשתי חופש עילאי! כנראה שעבר המון זמן וההורים שלי מאוד דאגו כי כשפתאום ראיתי את אבא שלי מעבר לרחוב כולו עצבני וכעוס, הבנתי שהלך עליי. הוא קלט אותי והתחיל לרוץ לכיווני בלי בכלל להסתכל לצדדים. כשהגיע אליי התחיל להרביץ לי ולצרוח עליי שהם לא ידעו איפה אני ושנורא דאגו. התחלתי לבכות מהעלבון שחשתי כי הוא צעק עליי ליד כל האנשים שהיו ברחוב וגם כי כאב לי מהמכות. כשראה שאני בוכה אמר לי "יופי, תבכי! מגיע לך. מצדי תבכי כל החיים על מה שעשית"

יהודית: וואו.איזה סיפור

רוית: נו, מסביר הרבה

יאנה: אבל מה שרציתי להגיד זה שכשסיפרתי את זה לפסיכולוג שלי, הוא אמר שזכרון ילדות חזק בדרך כלל משאיר חותם גדול עלינו ועל האישיות שלנו ובעזרת ההכרה בזה הצלחתי להשתחרר מהבכי כי הוא היה רק מגננה. כבר שנים שלא בכיתי ככה.

אורנה: אז מה קרה פה בטיול?

יאנה: מהרגע שהתחלנו את הטיול משהו גרם לי להרגיש שוב את אותה התחושה של החופש הנעים הזה שהרגשתי אז כשהייתי בת 6 וזה פשוט לקח אותי אחורה. אני מרגישה פה כמו ילדה שהלכה לאיבוד אבל במקום להנות מזה אני כל הזמן מפחדת שאבא שלי שוב יבוא וישפיל אותי ככה מול כולם. אני ממש לא יודעת איך להסביר את זה.

ורד: אולי את צריכה להשתחרר מה"קללה" הזאת ופשוט לצאת להמון טיולים. זה כמו מסע שאת צריכה לעבור בדרך אל עצמך.

יאנה: אולי..

קטי: רוצה חיבוק? (הן מתחבקות)

רחל: אין כמו הטבע כדי לעזור לך להתחבר אל עצמך, נכון אלינה?

אלינה: (מהורהרת) כן, כן, בהחלט

נטלי: נחמד מאוד הסיפור אבל נהיה פה קצת דביק לא? (לסיגי) אולי תנגני משהו על הגיטרה? יסתום לבנות קצת את הפה

סיגי: עזבי, אני לא ניגנתי שנים...

שרה: למי אכפת?? זה יותר טוב מכלום, לא ככה בנות?

(כולן מתחילות ללחוץ עליה לנגן והיא משתכנעת)

סיגי: טוב, טוב! זה לא שיש לי משהו אחר לעשות

ורד: אני אכין תה (קמה ומתחילה לארגן את הגזיה)

רחל: צריכה עזרה?

ורד: אם בא לך

רחל: לאורנה בא (היא מסמנת לאורנה לקום והיא קמה בחוסר חשק)

(סיגי לוקחת את הגיטרה ומתחילה לנגן. כל הבנות מסתכלות עליה. היא מתחילה לשיר וכולן מצטרפות אליה. יאנה במצב רוח טוב, קמה ורוקדת ועוד כמה מצטרפות אליה גם אלינה אפילו)

(סיגי מסיימת לנגן וכולן מבסוטות מוחאות לה כפיים)

שרה: את מנגנת מדהים! מה קישקשת לנו בראש?

יהודית: זה היה ממש טוב

(כל הבנות מצטרפות למחמאות)

אורנה: למה את לא מנגנת יותר?

סיגי: לא יודעת.

שרה: אם אני הייתי יודעת לא הייתי מפסיקה

ורד: ידע מכל סוג זה נכס. חבל לא להשתמש בו.

(הבנות ממשיכות להחמיא לסיגי סביב המדורה. רוית וקטי עומדות בצד ומדברות)

**תמונה 4**

רוית: אני לא סובלת את הצביעות הזאת.

קטי: על מה את מדברת?

רוית: את לא רואה?

קטי: רואה מה?

רוית: איך כל הבנות מתלהבות ומשחקות אותה..ממש דוחה

קטי: למה את אומרת ככה?

רוית: כי ככה זה

קטי: לא העלית בדעתך שאולי הן מתכוונות לזה?

רוית: אוי תעשי לי טובה. הסיגי הזאת כל הזמן עם פרצוף תחת, עושה טובה שהיא מנגנת ועכשיו כולן פתאום מתלהבות ממנה.

קטי: לא נעים לי להגיד לך,אבל את זו שמסתובבת עם פרצוף תחת

רוית: סליחה?

קטי: כן,תבדקי את עצמך קודם.

רוית: לפחות אני לא צבועה.

קטי: תגידי, למה באת לטיול הזה?

רוית: איזו מן שאלה..

קטי:נו, למה?

רוית: נו באמת. לראות נופים, לטייל בארץ, להכיר אנשים חדשים

קטי: נו, ואיך תכירי אנשים ככה? כמסתכלים עלייך את לא עושה חשק להתקרב כל כך.

רוית: אני פשוט עייפה כבר

קטי: שטויות. אני רואה אותך פה כבר שבוע ואת כל הזמן רק מעבירה ביקורת ומרכלת. את חושבת שזה יעזור לך במשהו? זה רק מרחיק אותך מכולן.

רוית: אני לא יודעת

קטי: תחשבי על איזו חברה טובה שיש לך בבית לדוגמא...

רוית: אין לי

קטי: מה אין לך?

רוית: אין לי חברות.(פאוזה) זו הסיבה שבאתי לכאן. חשבתי שאכיר נשים נחמדות ופתוחות ואוכל ליצור לי כמה חברות

קטי: נו?

רוית: אין סיכוי

קטי: למה?

רוית: כי תראי אותן: הנטלי הזאת כל הזמן עצבנית, יהודית לא מפסיקה לאכול אז אי אפשר לדבר איתה בכלל,אורנה חושבת שבאה לבית מלון, ורד מוזרה עם כל הצמחייה שלה וסיגי..

קטי: תגידי, את רצינית?

רוית: מאוד

קטי: אולי תעצרי רגע ותסתכלי על עצמך במקום על האחרות?

רוית: (נבוכה) מוזר..אני לא מכירה שום דרך אחרת..אני מרגישה שכל הגוף שלי תפוס

קטי: תראי,אני לא באמת מכירה אותך אבל אני מציעה לך להפסיק את מה שאת עושה, זה פוגע רק בך (הולכת)

(רוית נשארת לבד המומה. מתלבטת מה לעשות, רואים שקטי פגעה בדיוק בנקודה. היא לוקחת שאיפה עמוקה וחוזרת לחבורה)

רוית: (לסיגי) תשמעי, זה היה ממש נעים איך שניגנת

סיגי: תודה. רוצות עוד שיר?

(כולן מתלהבות סיגי מנגנת. באיזשהו שלב אלינה מסתכלת על כולן. ניכר שעובר עליה משהו והיא הולכת מהקבוצה. אף אחד לא שם לב)

**תמונה 5**

(סוף הנגינה כולן במצברוח טוב. אף אחד לא שם לב שאלינה נעלמה והכל ממשיך כרגיל)

נטלי: טוב, שרנו, ניגנו, אכלנו...מה עכשיו? אולי נחזור הביתה??

(כל הבנות צועקות בוז,וכולן צוחקות. גם נטלי)

שרה: רוצות צ'יזבאט?

נטלי: לא!!

כולן: כן!!!!

יהודית: רגע! עכשיו הגיע הזמן למשהו מתוק (רצה להביא ומחלקת)

שרה: הכל קרה לפני הרבה שנים. היה בוקר. היא עמדה במטבח וארזה דברים אחרונים בזמן שהילדים התרוצצו בבית נרגשים. היום הולכים לים! היא כל כך אוהבת את הים. גם הילדים....תמיד כשמגיעים לים הילדים רצים לטבול את הרגליים, לא יודעים את נפשם מרוב אושר. חבל שהיא עסוקה כל כך חשבה בליבה..אף פעם אין לי זמן.. אבל היום אפצה אותם! היום הזמן הוא רק שלנו יחד!

 כל כך חם היום, היא חשבה וניגבה את הזיעה. אין יום יותר מתאים מזה כדי לבלות בים.

"אמא, לקחת מצופים?" שאל אותה הבן.

"בודאי מתוק " אמרה

"ומגבות? ואבטיח? וכף לחפור בחול? שאוכל לבנות ארמון!"

"אל תדאג אהוב שלי, לקחתי כל מה שצריך. אתה לך תבדוק שאחותך מוכנה כי צריך כבר לזוז"

כמה חמודים. הם כל כך ציפו לחופש הגדול שנרבוץ בים ונאכל אבטיח מתוק חשבה...

פתאום...היא שומעת קול חבטה עזה ולאחריה צרחה. הכל נשמט לה מהידיים: התיקים, הפירות, המגבות והיא רצה כמו אחוזת דיבוק חייבת להבין מה התרחש. היא יוצאת בריצה מהבית,חולפת על פני החצר ואז..

אני רואה את הבת שלי, הקטנה האהובה שלי שוכבת על הכביש בדממה. רכב לבן וגדול פגע בה והיא פשוט שכבה שם. בני הקטן עמד בצד עם כף החול בידו המום. חלפו אולי כמה שניות שהרגישו כמו נצח אבל אז התעשתתי והרמתי אותה מן הכביש. דם נזל על פניה אבל לא עצרתי להסתכל. נכנסנו לרכב וטסנו לבית החולים.

יאנה: ומה קרה לה?

רוית: אני מקווה שהיא הייתה בסדר

שרה: כן,אבל שום דבר לא חזר להיות כמו שהיה.

ורד: למה את מתכוונת?

שרה: היא קיבלה רק כמה מכות יבשות ופצע קטן בראש שהחלים לחלוטין.. אבל אני..אני הבנתי ביום ההוא שאני צריכה להגיד תודה ולחיות את החיים כאילו כל רגע הוא הרגע האחרון. הבנתי שקיבלתי את הילדה שלי במתנה ושאני צריכה לחייך את העולם ולאהוב כל רגע ורגע כי הכל יכול להגמר בשנייה.

אורנה: מדהים ומפחיד ביחד

שרה: מאז אני מחבקת את החיים ואוהבת לצלם כדי לא לשכוח אף רגע

(שומעות פתאום רעש)

**תמונה 6**

רחל: רגע, תהיו בשקט שמעתי משהו

יהודית: אמא'לה

קטי: גם אני שומעת

ורד: אולי זה סנאי מצוי, הוא לא עושה כלום

רוית: אני מקווה שאת צודקת (שוב נשמע רעש)

סיגי: יש לי אולר בתיק, להביא?

נטלי: איפה הגברים שצריכים אותם? (ממשיכה לשבת ברגוע)

רחל: טוב,אני אלך לבדוק. רגע, איפה אלינה?

אורנה: אולי היא הלכה לשירותים או משהו

רוית: האמת שהיא לא כאן כבר הרבה זמן כשחושבים על זה

יאנה: רק שלא הלכה לאיבוד (שוב רעש)

(כל הבנות קופצות על הרגליים)

רחל: סיגי, רוצי להביא את האולר! (סיגי רצה)

יהודית: אני מתה!!!

(נטלי צובטת אותה, יהודית צווחת)

נטלי: את חיה ונושמת מותק

רחל: שקט! מי באה איתי ומי נשארת?

אורנה: אני איתך

קטי: גם אני

ורד: גם אני

יאנה: אני

סיגי: גם אני

נטלי: אני בטח לא אפספס את זה

יהודית: אני לא. אבל אל תשאירו אותי לבד!

שרה: אני אשאר איתך ואשמור גם על המאהל. הזדמנות לצלם קצת

רחל: אוקי

(הבנות מתארגנות ומתחילות ללכת אחרי רחל. מוסיקת מתח. הן יוצאות מהבמה, נשארות יהודית ושרה)

**תמונה 7**

יהודית: יווו איזה פחד, אני חייבת לאכול משהו! (יהודית מחפשת בתיקים)

שרה: boo (מבהילה את יהודית)

יהודית: אה!!!!!! (שרה צוחקת) למה את עושה לי את זה?? את לא רואה שאני מתה מפחד?

שרה: זו בטח איזו חיה שמסתובבת פה, אין לך מה לפחד. בואי אני אצלם אותך קצת עד שיחזרו

יהודית: מה לצלם עכשיו??

שרה: למה לא? תראי איזה יופי של עצים יש פה, תשעני על איזה עץ נחמד תתחברי קצת אל הטבע

יהודית: אני יותר מדי במתח

שרה: אז תאכלי משהו. מזמן לא אכלת...

יהודית: רגע, את יורדת עליי עכשיו? בשביל זה יש לי את בעלי בבית,תודה.

שרה: לא יורדת עלייך אבל אפשר להתמודד גם בדרכים אחרות.

יהודית: ככה טוב לי

שרה: לבריאות

(שתיקה)

יהודית: לא תמיד הייתי ככה.

שרה: איך ככה?

יהודית: אחת שרק אוכלת כל הזמן ואין לה דעה

שרה: אני בטוחה

יהודית: באמת. הייתי ילדה משהו. היו לי ים חברות וחברים. כולם תמיד רצו להיות בחברתי, לבוא אליי...

שרה: נו

יהודית: תמיד ידעתי לטפח חברויות

שרה: איזה כיף

יהודית: גם אחרי שהתחתנתי

שרה: מה אחרי שהתחתנת?

יהודית: גם אחרי שהתחתנתי המשכתי להיות בקשר עם המון אנשים. מהתיכון, מהצבא, מהקיבוץ, מהאוניברסיטה.

שרה: ומה בעלך אמר על זה?

יהודית: ברור שהוא לא אהב את זה. גם אני לא אהבתי את זה...זה סתם עשה לי צרות. ברור שזה מחמיא ונעים שאנשים אוהבים אותך ורוצים להיות בקרבתך אבל זה מאוד הפריע לי ולזוגיות שלי.

שרה: אז מה עשית? (מתחילה לצלם אותה תוך כדי שהיא מדברת)

יהודית: הבנתי שאני צריכה לוותר על משהו. משהו בעצמי. אולי אני לא צריכה להיות כל כך חברותית עם כולם וכל כך במרכז העיניינים. אז העדפתי לשים את עצמי בתפקיד חדש. במקום במרכז, להיות מאחורי.

שרה: מאחורי מה?

יהודית: מאחורי האוכל. להיות המארחת..המכבדת..זו שמחלקת לכולן, אבל לא את עצמה.

שרה: וטוב לך שם?

יהודית: היה לי טוב שם תקופה מאוד ארוכה. כשהילדים נולדו וגדלו זה מאוד התאים ושמר על הכל. ועכשיו..

שרה: מה עכשיו? (מצלמת אותה מקרוב)

יהודית: האמת שדי נמאס לי. אני מתגעגעת לאנשים אמיתיים, לשפוך את הלב..לצחוק..לטעום טעמים אחרים..לשכוח את ה"תפקיד" שלי וסתם להיות.

שרה: את יודעת, הטעמים והריחות נמצאים בכל מקום (מניחה את המצלמה). ריח האדמה שטובה אלינו..האויר הפתוח (שואפת)..הפריחות היפות והריחניות..

יהודית: כן..מזמן לא הרחתי את כל אלה..כל הזמן תקועה לי איזו במבה או ביסלי בפה (צוחקת). את יודעת למה אני הכי מתגעגעת?

שרה: למה?

יהודית: לריח של הים בשעת בוקר מוקדמת. אני חייבת לנסוע לים.

שרה: רעיון מעולה! אני חושבת שאת חייבת להפסיק לפחד ממה שיקרה לך כל הזמן. לא יקרה לך כלום

יהודית: נכון, לא יקרה לי כלום (עוזבת הכל) נראה לי אצטרף אליהן! אנחנו קבוצה לא?

שרה: בטח!

יהודית: (רצה) תשמרי לנו על הדברים!! יש חלווה בתיק אם בא לך..

(שרה נשארת על הבמה מחוייכת)

**תמונה 8**

(הבנות צועדות בשורה, רחל בראש ויהודית במאסף. אוירה מתוחה)

נטלי: (ליהודית) מה קרה שהצטרפת פתאום?

יהודית: אני שבעה.

נטלי: (בציניות) אה, חשבתי שגידלת ביצים

רחל: שששששש

ורד: יש כאן עקבות טריים, חכו רגע. (ורד מתכופפת ומוצאת טישו מקומט) מזהות את זה?

(כולן מסתכלות אך לא מזהות. שוב רעש..נשמע כמו צלילים)

נטלי: זה בא משם! (מצביעה)

קטי: קדימה, בואו נבדוק את זה.

רחל: אני מציעה שרק אחת מאיתנו תלך לבדוק והשאר ישגיחו אז חכו כאן (מתחילה ללכת)

נטלי: מה פתאום? חייבים בזוגות. בעלי תמיד סיפר לי על המארבים שהיו עושים בצבא ואיך צריך לחפות אחד על השני. אני אבוא איתך ואתן תאגפו מאחור

רחל: בסדר

(הן מתחילות לצעוד לאט, מבחינות במשהו בין העצים. נטלי מתקרבת,מסמנת לרחל שהיא מטפלת בעניין. רואים מישהו/משהו מכוסה בשמיכה. נטלי מושכת בבת אחת את השמיכה ומתגלה- אלינה עם הפלאפון ביד)

אלינה: אוההה

רחל: זו את!!! מה את עושה פה?

אלינה: אה...כלום (מחביאה את הפלאפון בכיס). הייתי צריכה קצת שקט אז התרחקתי קצת..לא ביג דיל. אה בנות, תחזרו מיד למאהל!

אורנה: את בסדר? צריכה עזרה במשהו?

אלינה: ממש ממש לא.

נטלי: בנות, אני אוביל את הדרך חזרה! אולי נמצא כמה עצים למדורה בדרך שלא תיכבה.

ורד: רעיון טוב

סיגי: שרק לא ישרפו את הגיטרה (צוחקות ויוצאות,רק רחל ואלינה נשארות)

**תמונה 9**

רחל: הכל בסדר איתך?

אלינה: ברור!

רחל: את יודעת שאסור להשתמש בפלאפונים. זה לא דוגמא טובה לבנות.

אלינה: אני לא צריכה שתטיפי לי מוסר בסדר? אני יודעת טוב מאוד מה מותר ומה אסור תודה רבה.

רחל: תשמעי, אנחנו עובדות יחד כבר כמה שנים ואני חושבת שאני מכירה אותך די טוב..

אלינה: אז?

רחל: בזמן האחרון אני מרגישה שאת לא פה באמת

אלינה: איזה שטויות

רחל: את יודעת, אני תמיד חוטפת ריקושטים ממך והאמת שלא מאוד אכפת לי. התרגלתי. אבל בזמן האחרון את הפכת להיות ממש ניבזית אליי. את רוצה להגיד לי משהו?

אלינה: (חושבת) לא.

רחל: אולי יש לך בעיה איתי? כי אני יודעת שטעינו בדרך. היינו צריכות ללכת במסלול האדום ואת התעקשת על הירוק

אלינה: אז למה לא אמרת כלום?

רחל: אין מי שיקשיב. אז אמרתי לעצמי, היא בטח יודעת מה היא עושה. וגם אם לא, אני יודעת לאן צריך ללכת..מקסימום הדרך תתארך קצת. אני בטח לא אמיר את פיך ליד הבנות.

אלינה: אולי עדיף היה שהיית אומרת משהו

ורחל : ואז מה? עוד ריקושטים? לא תודה (מתחילה ללכת חזרה)

אלינה: חכי.(פאוזה) אני מסתכלת עלייך ורואה את עצמי לפעמים. חדורת מוטיבציה,אסרטיבית, נהנית לכבוש את העולם, פותרת כל בעיה בקלות. ואני מודה..קשה לי

רחל: מה קשה?

אלינה: אני כבר לא שם יותר. התעייפתי.אני פשוט לא מסוגלת להודות בפני עצמי שאני לא יכולה לעשות את זה יותר. שאין לי את זה יותר.

רחל: אולי את צריכה קצת הפסקה

אלינה: לא. אני צריכה להמשיך הלאה. (פאוזה) התקשרתי עכשיו לבעלי. הייתי חייבת לקבל ממנו קצת כוחות כדי להמשיך. אני אוכלת את עצמי על הטעויות שאני עושה ועל זה שאת זוכרת את כל הפרטים בכזאת קלות! מה קרה לי? פעם הייתי יכולה לצעוד שעות מבלי להתעייף. הייתי מכירה כל פינה בארץ הזאת .נהנתי מכל דקה

רחל: הכל עוד יחזור אלייך אם רק תנוחי קצת

אלינה: אז זה בדיוק העניין..אני כבר לא רוצה את זה

רחל: אז תעזבי.

אלינה: ואז? מה אני אעשה עם עצמי? הילדים כבר גדולים..החברים עסוקים בעבודות שלהם ובמשפחות שלהם, אני לא יודעת ולא אוהבת לעשות שום דבר חוץ מלהדריך טיולים.

רחל: באמת שום דבר?

אלינה: אולי רק לבשל

רחל: נו? נשמע נהדר

אלינה: באמת?

רחל: כן. תמיד אפשר מה למצוא לעשות עם זה..לא כל אחד יודע לבשל טוב ואני כבר טעמתי כמה דברים שעשית..מה אני אגיד לך, תענוג!

אלינה: איך את תמיד יודעת להגיד את הדבר הנכון

רחל: למדתי מהטובה ביותר

אלינה: תודה

רחל: אין בעד מה (מתחילות ללכת)

אלינה: רחל

רחל: כן?

אלינה: אני חושבת שאת צריכה לסיים את המסלול הזה

רחל: באמת?

אלינה: כן. בתור המדריכה הראשית

רחל: אבל מה עם הבנות?

אלינה: (מחייכת) זה כבר קרה מעצמו בלי שהרגשנו (יוצאות)

**תמונה 10**

(אלינה ורחל חוזרות למאהל. כל הבנות בחגיגה. סיגי שרה ומנגנת עם כולן והבנות קצת שיכורות. רחל ואלינה מצטרפות)

סיגי: אני רוצה להרים כוסית זו (כולן מרימות כוס) לחיי הטיול הזה ולחייכן. שהצלחתן לגרום לי לצאת מהקונכיה בה אני נמצאת כבר הרבה מאוד זמן. חשוך שם וקר ולא רואים את האופק. אבל בזכותכן ניגנתי הערב אחרי 10 שנים שלא נגעתי בגיטרה וחבל! כי אהבתי לנגן בה. גם הרבה יותר נחמד לי פה ממה שחשבתי.אתן יקרות ואהובות.. וכן! אני קצת שיכורה...אז לחיים!! (כולן מרימות לחיים) ועכשיו..אני אלך להקיא קצת..(רצה לשיחים להקיא וכמה הולכות אחריה לעזור)

רחל: טוב בנות, אני חושבת שזה הזמן להתקפל לשינה כי מחר יש יום ארוך לפנינו.

קטי: אלינה, מתי ההשכמה?

אלינה: תשאלי את רחל. מעכשיו רחל היא המדריכה הראשית שלכן.

רוית: מה זה אומר?

אלינה: זה אומר שאני ארים לחיים גם (לוקחת כוס) " לחיי רחל המדריכה שהיא קודם כל בנאדם אמיתי וחברה טובה שעזרה לי לראות את הדרך הנכונה" (קורצת לרחל)

רחל: תודה. לילה טוב לכולן!

(הבנות מתארגנות לשינה. נכנסות לאוהלים. ורד נשארת בחוץ, ישנה על האדמה. שקט וחשוך. לפתע אורנה מציצה מהאוהל וקוראת לורד)

אורנה: ורד! פסססס ורד! את ישנה?

ורד: מה?

אורנה: רציתי לשאול אם את בסדר

ורד: בסדר גמור, למה?

אורנה: לא קר לך?

ורד: לא

אורנה: את בטוחה שנוח לך לישון על האדמה?

ורד: כן, הכל מצויין

(אורנה יוצאת מהאוהל)

אורנה: פשוט לא נעים לי שנתת לי את המזרן היחיד שהיה לך ועכשיו את צריכה לישון על האדמה הקשה בגללי

ורד: לא הייתי מציעה לך את המזרן אם לא הייתי מתכוונת לזה

אורנה: תודה

(שתיקה)

ורד: רוצה עוד תה? הכנתי מעלי מנטה ומרווה

אורנה: אני אשמח

ורד: אוי..אין יותר כוסות נקיות ואני יודעת שאת לא אוהבת מפה לפה..

אורנה: לא נורא, התרגלתי כבר

(הן יושבות ושותות בשקט מסתכלות על הכוכבים)

ורד: הנה הדובה הגדולה, רואה?

אורנה: למי קראת דובה? (צוחקות) אני לא יודעת למה, אבל יש בך משהו שמאוד מסקרן אותי. אני מרגישה שמכל הבנות פה את הכי מעניינת

ורד:דווקא אני?

אורנה: כן. לא יודעת..אולי בגלל שאנחנו כל כך שונות.

ורד: אולי..האמת שגם את מסקרנת אותי. אני מסתכלת עלייך ואומרת לעצמי, אם רק הייתי יכולה להיות קצת יותר כמוך

אורנה: (צוחקת) את? מסתכלת? את בקושי מרימה את הראש מהאדמה. הלוואי והייתי יכולה כמוך קצת יותר להסתכל מסביב על העצים והשמיים ופחות להתעסק בחיצוניות

ורד: למה את לא יכולה?

אורנה: התפקיד מחייב

ורד: איזה תפקיד?

אורנה: כל החיים הייתי "היפה".גם כשזה ממש לא עניין אותי. הילדה היפה, הבחורה היפה, האישה היפה שכדאי להתחתן איתה. לקח לי זמן אבל לאט לאט הבנתי איזה כוח יש לי. אז במקום להתנגד לזה התחלתי להשתמש בזה. הבעיה התחילה כשהבנתי שלהיות כרטיס ביקור יפה זה ממש לא מספיק, והחלטתי לאחרונה שאני חייבת לעשות משהו כדי לשנות את זה. שלא תביני, טוב לי להיות יפה ומטופחת אבל אני מרגישה שיש בי עוד כל כך הרבה לתת מעבר לזה שזה פשוט לא יכול להמשיך להיות ככה.

ורד: אני מבינה. אז מה עשית?

אורנה: בואי נגיד שאני עוד בתחילתו של תהליך אבל הטיול הזה הוא בהחלט יציאה לדרך חדשה. ושלא תטעי, אני יודעת מה הבנות כאן חושבות עליי עם העקבים והאיפור..אבל לא אכפת לי, לזה אני כבר רגילה.(לוגמת) טעים התה.

ורד: זה מעלי מנטה ומרווה שאני מגדלת לבד

אורנה: וחוץ מעלים את מגדלת עוד משהו?

ורד: יש לי כלב חמוד ושתי חתולות

אורנה: ומה עם ילדים?

ורד: הייתי רוצה..אבל אין לי (מורידה מבט)

אורנה: את רואה? המבט שלך שוב באדמה..מה תמצאי שם?

ורד: אני מאמינה שלא הרבה אבל לפעמים זה יותר קל מלהסתכל לאנשים בעיניים

אורנה: למה?

ורד: כמו שאמרת, אני יודעת מה הבנות פה חושבות עליי. שאני מוזרה עם הצמחים והחיות..ואולי שאני גברית כזאת

אורנה: ומה האמת? עזבי את מה שנראה

ורד: האמת? הן צודקות (שותה תה וקצת נחנקת)

אורנה: עזבי את מה שמצפים ממך להיות או לעשות. אמנם אני רק בתחילת הדרך אבל אני יכולה להמליץ לך לנסות להיות בדיוק מי שאת, בלי פילטרים ובלי יסורי מצפון, פשוט את.(נכנסת לאוהל)

ורד: (באומץ) אני אוהבת נשים.

אורנה: (מציצה ממנו) אני יודעת (נכנסת חזרה) לילה טוב

(ורד נשארת המומה. חושבת לעצמה ואז מחייכת ונשכבת חזרה לישון)

**תמונה 11**

(לילה ,כולן ישנות. שומעים קולות של חיות ברקע. לפתע יוצאת קטי מהאוהל שלה. היא נראית שונה. מתחילה לחפש משהו מסביב. הופכת את התיקים של הבנות וזורקת דברים מסביב. היא רואה את המצלמה של שרה,לוקחת אותה ונכנסת חזרה לאוהל)

**תמונה 12**

(בוקר. הבנות מתעוררות ומתחילות להתארגן ולקפל את האוהלים. הן מבחינות בבלאגן שמפוזר בחוץ ושמישהו נגע בתיקים)

נטלי: מה זה? מה קרה כאן?

רוית: אני לא מאמינה

סיגי: רק שלא נהרסה הגיטרה (הולכת לבדוק)

אורנה: מוזר שלא שמענו כלום

יהודית: ורד, את ישנת בחוץ, לא ראית כלום?

ורד: האמת שהייתי כל כך עייפה שישנתי ממש חזק

קטי: אולי איזה חתול או סנאי שעבר פה וחיפש אוכל

יאנה: זה לא נראה כמו מישהו שחיפש אוכל, זה נראה כאילו היה פה מישהו שחיפש משהו

שרה: אוי, המצלמה שלי!! איפה היא (רצה לחפש)

רחל: בנות, תרגעו. בואו קודם כל נסתכל שבאמת לא חסר שום דבר ואחר כך ננסה לפתור את העניין הזה

(הבנות מתפזרות לסדר את הבלאגן ולאסוף הכל)

אלינה: מה את אומרת?

רחל: האמת שהפעם באמת שאין לי מושג אבל אני מאמינה שזה יפתר מעצמו

אלינה: את והאינסטינקטים שלך (מחייכת)

שרה: אני לא מוצאת את המצלמה שלי!!!!! מישהו לקח לי אותה! (היא מתחילה להשתולל) זו מתנה מהבת שלי. אתן לא יודעות כמה היא חשובה לי..מי לקח לי אותה? למה?

רחל: שרה, תרגעי אנחנו נמצא אותה. בנות, בואו כולן הנה בבקשה לתדרוך בוקר. (כולן מתאספות) קודם כל אני מבקשת שתתארגנו כמה שיותר מהר לתזוזה ותאספו הכל מבלי להשאיר אחריכן כלום. כמובן גם לא זבל או שקיות למינהן (מסתכלת על יהודית)

יהודית: זה בסדר, סיימתי לנשנש

רחל: דבר שני אני רוצה לבקש שאם מישהי יודעת איפה המצלמה של שרה או מה עלה בגורלה, זה הזמן להגיד. (פאוזה) מישהי?

(נטלי מרימה יד)

רחל: כן נטלי?

נטלי: אני רוצה להגיד שכשיצאתי לטיול הזה לא ממש האמנתי שמשהו טוב יצא מזה.

רחל: זה לא הזמן עכשיו לתלונות

נטלי: תקשיבו רגע! רציתי להראות לבעלי ולמשפחה שלי שאני יכולה לעשות דברים שלא קשורים אליהם. בהתחלה היה לי לא קל, לא האמנתי בכן וכפי שודאי שמתן לב לא הייתי הכי נחמדה שאפשר אז אני רוצה להתנצל.

רחל: (נוזפת) חשבתי שיש לך מה להגיד בקשר להעלמות של המצלמה

נטלי: יש לי

רחל:כן?

נטלי: (פונה אל הבנות)תבינו, תמיד רציתי להיות גבר. חשבתי שהחיים יותר קלים לגברים. הם חזקים, בועטים ועושים דברים ישר ולעניין. ככה חשבתי בכל אופן..אבל הבנתי שטעיתי. שנשים הן לא פחות חזקות, לא פחות שאפתניות והן אפילו יודעות להודות בטעויות שלהן (לאלינה) או להתוודות על דברים שקשה להודות בהם(ורד) לכן, אני חושבת שהטיול פה הוא הזדמנות חד פעמית

רחל: הזדמנות למה?

קטי: להגיד את האמת.(כולן מסתכלות על קטי) אני לקחתי את המצלמה. זאת אומרת חלק ממני

שרה:תחזירי לי אותה!

רוית: מה זאת אומרת חלק ממך?

קטי: אני לא יודעת אם שמתן לב אבל אני כמעט ולא ישנה. כי כשאני כן ישנה אז הפחד הכי גדול שלי מתממש. אני סהרורית. סהרורי זה אדם שעושה כל מיני פעילויות מתוך שינה כאילו הוא ער לגמרי. אני אמנם לא זוכרת מה אני עושה אבל אני יודעת שזה קורה לי, ממש מאז שאני ילדה. כשקמתי היום מצאתי אצלי את המצלמה.

אורנה: אז למה לא אמרת כלום?

קטי: כי פחדתי! וגם כי נמאס לי. תמיד כשאני מספרת על זה אנשים שואלים אותי המון שאלות ונורא מתעניינים ב"פריקיות שלי". רציתי פעם אחת להרגיש נורמלית. רגילה.

נטלי: את רק צריכה להיות יותר אמיצה, זה הכל

יאנה: אם זה עוזר במשהו אף אחת פה לא ממש נורמלית (צוחקות)

ורד: סליחה, אני נורמלית לגמרי! (צוחקת)

יהודית: אני חושבת שנורמליות היא אוברייטד

רחל: העיקר שהמצלמה נמצאה והכל בסדר

שרה: מה אתן אומרות על תמונה אחרונה?

סיגי: חייבות!

רוית: מזכרת מעולה

(הבנות מסתדרות לתמונה קבוצתית)

רחל: רגע אבל מי יצלם?

אלינה: אני. נראה לי שאתן מסתדרות טוב מאוד בלעדיי (לוקחת את המצלמה ומצלמת. הבנות מחליפות פוזות. חושך)

**-סוף-**